**Kom til sommermarked på Lokalcenter Bøgeskovhus   
  
Lokalcenter Bøgeskovhus i Viby ved Aarhus åbner dørene for alle tirsdag den 14. juni kl. 10-15 i forbindelse med det årlige, stemningsfyldte sommermarked.**

Det er ved at udvikle sig til at blive en fast årlig tradition. I hvert fald gentager Lokalcenter Bøgeskovhus, som Forenede Care driver i Viby ved Aarhus, succesen fra sidste år og danner tirsdag den 14. juni ramme om endnu et sommermarked. Mellem klokken 10 og 15 åbner plejecenteret således dørene for alle, som er interesseret i at opleve stedet og ikke mindst de mange boder, aktiviteter og underholdende indslag, som dagen vil indeholde.

**Alle er velkomne**Og for både beboerne, de pårørende og personalet plejer sommermarkedet at være en ganske særlig og hyggelig dag, forklarer centerchef Maria Tønnersen:  
  
”Vi afholder løbende gennem året forskellige slags åbne arrangementer på plejecenteret. Men sommermarkedet er noget ganske særligt. Her har vi nemlig blandt andet mulighed for, at alle generationer kan være sammen i nogle timer og hygge sig sammen med plejecenterets beboere og personale. Både indenfor og udenfor lokalcenteret,” siger hun.   
  
”’Stemningen er rigtig god på sommermarkederne, og alle er velkomne til at deltage på dagen.”  
  
**Linedance og masser af boder**  
På årets sommermarked vil der være aktiviteter for børnene i form af blandt andet at kunne opleve pony og høns, der kigger forbi på dagen. Sommermarkedet byder naturligvis også på mange forskellige slags salgsboder smykker, sko, tøj, frugt og grønt og håndarbejde, ligesom der vil være loppemarkedsboder. Der vil også blive vist linedance og husorkesteret vil underholde til arrangementet, som brugerrådet på Bøgeskovhus arrangerer sammen med lokalcenteret og Forenede Care.   
Sulten og tørsten kan også slukkes med blandt andet kage, kaffe, øl, vand og andet mundgodt, som kan købes på markedet.

Fotos: Lokalcenter Bøgeskovhus - fra sidste års sommermarked på Bøgeskovhus.